הפרות סדר והצתות: מהומה פרצה בכלא עופר, חמישה נפצעו קל - וואלה! חדשות
אבי אשכנזי יום שני, 21 בינואר 2019, 14:57
בעקבות מהומות שפרצו הבוקר (שני) בכלא עופר, כוחות שב"ס מנסים להשתלט על התקוממות האסירים באגף האחרון שטרם נרגע. מדובר ב-300 אסירים ביטחוניים של הג'יהאד האסלמי שאף הציתו תא מגורים מוקדם יותר. בעקבות המהומות שלושה אסירים ושני סוהרים נפגעו ופונו לקבלת טיפול רפואי ושלושה אסירים נוספים טופלו במקום.
קצינים בכירים בשב"ס טוענים שההתפרעויות החלו ככל הנראה בהנחיית ראשי הג'יהאד האסלמי הכלואים בישראל, כשברקע התרחשו שינויים בהנהגה. האירועים פרצו בהמשך לחיפושי פתע שנערכו אמש בבית הכלא, כחלק מפעילות השב"ס לסכל ניסיונות להוציא לפועל פיגועים מבתי כלא נפחא, מגידו, גלבוע ועופר.
צפייה במונדיאל וסעודות חגיגיות: כך נראים חיי האסירים הביטחוניים
האסירים התקוממו בתגובה לחיפוש. תאי כלא עופר (צילום: אתר רשמי)
אמש, במסגרת חיפוש הפתע שקיים שב"ס נתפסו אמצעי לחימה שונים, בהם מכשירי טלפון סלולריים, כרטיסי סים וחומר כתוב. האסירים המעורבים בהחבאת הציוד והחזקתו נענשו. כמו כן בחיפוש גופני נמצאו שני טלפונים זעירים על גופו של אסיר המשתייך לארגון הג'יהאד האסלאמי הפלסטיני. בשב"ס נערכים למהומות זהות בבתי כלא אחרים בהם כלואים אסירי הג'יהאד האסלמי.
פריצת שב"ס לתאי האסירים, אמש (צילום מסך)